**НАРЕДБА № 7 ОТ 6 НОЕМВРИ 2015 Г. ЗА КРИТЕРИИТЕ ЗА ОПРЕДЕЛЯНЕ НА ЗАБОЛЯВАНИЯТА, ЗА ЧИЕТО ДОМАШНО ЛЕЧЕНИЕ НАЦИОНАЛНАТА ЗДРАВНООСИГУРИТЕЛНА КАСА ЗАПЛАЩА НАПЪЛНО ИЛИ ЧАСТИЧНО ЛЕКАРСТВЕНИ ПРОДУКТИ, МЕДИЦИНСКИ ИЗДЕЛИЯ И ДИЕТИЧНИ ХРАНИ ЗА СПЕЦИАЛНИ МЕДИЦИНСКИ ЦЕЛИ**

*Издадена от министъра на здравеопазването*

*Обн. ДВ. бр.89 от 17 ноември 2015г., доп. ДВ. бр.71 от 27 август 2021г.*

Чл. 1. (1) Заболяванията, за чието домашно лечение НЗОК заплаща напълно или частично лекарствени продукти, медицински изделия и диетични храни за специални медицински цели, отговарят на следните критерии:

1. за заболяването е приложимо домашно лечение;

2. провеждането на домашното лечение на заболяването води най-малко до четири от следните резултати:

а) удължаване на продължителността на живота на пациентите;

б) подобряване на качеството на живота на пациентите;

в) намаляване на усложненията от заболяването;

г) намаляване на честотата и/или продължителността на временната неработоспособност при пациентите;

д) намаляване на риска от настъпване на трайно намалена работоспособност или степен на увреждане 50 и над 50 на сто при пациентите или отлагането им във времето;

е) намаляване на необходимостта от хоспитализиране на пациентите;

ж) допълнителни терапевтични ползи и/или удобства за пациентите.

(2) За заболяванията по ал. 1 следва да бъдат изпълнени и най-малко три от следните критерии:

1. за заболяването има утвърден ред за диспансеризация/диспансерно наблюдение и за проследяване на ефекта от прилаганото домашно лечение;

2. заболяването спада към някой от класовете болести от I клас до XVII клас включително по Международната класификация на болестите (МКБ 10), които заемат водещо място (първите шест места) в структурата на смъртността по причини за умирания или в структурата на хоспитализираната заболеваемост, или в структурата на първично инвалидизираните лица в Република България за последните 3 години;

3. заболяването заема водещо място (първите шест места) в структурата на смъртността по причини за умирания в съответния клас болести по МКБ 10;

4. за заболяването се прилагат протоколи за лечение/терапевтични схеми на поведение;

5. хода на заболяването води до усложнения, чести хоспитализации или трайно намалена работоспособност или степен на увреждане 50 и над 50 на сто при пациентите.

Чл. 2. Националната здравноосигурителна каса заплаща напълно или частично лекарствени продукти, медицински изделия и диетични храни за специални медицински цели за редките заболявания, включени в списъка по чл. 2, ал. 1 от Наредба № 16 от 2014 г. за условията и реда за регистриране на редките заболявания и за експертните центрове и референтните мрежи за редки заболявания (ДВ, бр. 67 от 2014 г.), за които:

1. е приложимо домашно лечение, в т. ч. и комбинирано с амбулаторно лечение;

2. са изпълнени и критериите по чл. 1, ал. 1, т. 2 и ал. 2, т. 1, 4 и 5.

Чл. 3. Националната здравноосигурителна каса заплаща напълно или частично лекарствени продукти, медицински изделия и диетични храни за специални медицински цели и за заболявания, в хода на които е възникнало състояние, свързано с наличие на трансплантирани органи или тъкани или формиране на изкуствени отвори, ако отговарят на критериите по чл. 1, ал. 1, т. 1 и ал. 2, т. 1 и 4.

Чл. 4. (Нов - ДВ, бр. 71 от 2021 г., в сила от 27.08.2021 г.) При обявено извънредно положение поради епидемично разпространение на заразни болести по чл. 61, ал. 1 или 3 от Закона за здравето или при обявена извънредна епидемична обстановка поради епидемично разпространение на заразна болест по чл. 61, ал. 1 от Закона за здравето НЗОК може да заплаща напълно или частично за домашно лечение лекарствени продукти за лечение на остри инфекциозни заболявания, за които са изпълнени критериите по чл. 1, ал. 1, т. 1 и т. 2, букви "а", "б" и "в".

**Заключителни разпоредби**

§ 1. До утвърждаване със заповед на министъра на здравеопазването на първия списък по чл. 2, ал. 1 от Наредба № 16 от 2014 г. за условията и реда за регистриране на редките заболявания и за експертните центрове и референтните мрежи за редки заболявания за заболяванията, които отговарят на характеристиките на § 1, т. 42 от допълнителните разпоредби на Закона за здравето, се прилагат критериите по чл. 2 от тази наредба.

§ 2. Наредбата се издава на основание чл. 45, ал. 3 от Закона за здравното осигуряване.

**Заключителни разпоредби  
КЪМ НАРЕДБА ЗА ДОПЪЛНЕНИЕ НА НАРЕДБА № 7 ОТ 6.11.2015 Г. ЗА КРИТЕРИИТЕ ЗА ОПРЕДЕЛЯНЕ НА ЗАБОЛЯВАНИЯТА, ЗА ЧИЕТО ДОМАШНО ЛЕЧЕНИЕ НАЦИОНАЛНАТА ЗДРАВНООСИГУРИТЕЛНА КАСА ЗАПЛАЩА НАПЪЛНО ИЛИ ЧАСТИЧНО ЛЕКАРСТВЕНИ ПРОДУКТИ, МЕДИЦИНСКИ ИЗДЕЛИЯ И ДИЕТИЧНИ ХРАНИ ЗА СПЕЦИАЛНИ МЕДИЦИНСКИ ЦЕЛИ**

(ОБН. - ДВ, БР. 71 ОТ 2021 Г., В СИЛА ОТ 27.08.2021 Г.)

§ 2. Наредбата влиза в сила от деня на обнародването ѝ в "Държавен вестник".